Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 398/18)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Увс чацаргана/Uvs chatsargana”

ES Nr. PGI-MN-02143 — 2016. gada 2. jūnijā.

ACVN ( )AĢIN (X)

1. Nosaukums vai nosaukumi [ACVN vai AĢIN]

“Увс чацаргана/Uvs chatsargana”

2. Dalībvalsts vai trešā valsts

Mongolija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Nosaukums “Увс чацаргана/Uvs chatsargana” — “Uvs smiltsērkšķis” — attiecas uz ogām, kuru latīņu nosaukums ir Hippophae rhamnoides. Tā ir kultivēta ziedoša auga suga, kas pieder pie eleagnu dzimtas.

“Увс чацаргана/Uvs chatsargana” ogas var būt dažādās krāsās, parasti — dzeltenā vai oranžā, bet dažreiz tās var būt arī sarkanīgas vai krēmīgi sarkanbrūnas.

Šīm ogām piemīt raksturīga smarža un izmērs, un tām ir elipses vai sīpola forma. Elipses formas ogu garums ir no 11 līdz 13 mm, bet platums — no 8 līdz 10 mm. Apaļo (sīpolu formas) ogu diametrs ir no 6 līdz 9 mm. Atkarībā no formas tās sver no 0,3 līdz 0,8 g (50–96 g / 100 augļi).

Augļu mīkstums ir sulīgs, nav skābens; tiem piemīt arī aromātiska smarža un skāba garša.

Sēklas ir baltā, brūnā, melnā vai spīdīgi brūnā krāsā, 4–7 mm garas un 2–3 mm platas, un 1000 sēklu sver aptuveni 13 g.

Turklāt atkarībā no ražas novākšanas laika, kas var būt vai nu rudenī, vai ziemā, ogas attiecīgi būs vai nu sulīgas un tāpēc tiks izmantotas pārstrādei sulā, vai arī pilnas ar taukvielām un tāpēc tiks pārstrādātas eļļā. Produkta fizikālās un organoleptiskās īpašības ir parādītas zemāk (1. tabulā).

1. tabula.

Fizikālās un organoleptiskās īpašības

Veids Garša Smarža Svars (g) Elipses formas ogas, dzeltenas Saldskāba Skāba 0,6–0,8 Elipses formas ogas, oranžas Eļļaina Aromātiska 0,6–0,8 Sīpola formas ogas, dzeltenas Salda Skāba 0,3–0,4 Sīpola formas ogas, oranžas Skāba, eļļaina Skāba 0,3–0,4

Uvs smiltsērkšķu ogās ir apvienotas augļainu, skābenu un nedaudz saldu aromātu kombinācijas.

“Увс чацаргана/Uvs chatsargana” ogas ir īpaši bagātīgas, un tajās ir vairāk tauku, ko iegūst no visām to daļām (sēklām, mīkstuma un mizām), karotīna, B1 vitamīna un C vitamīna, kā parādīts tabulā.

2. tabula.

Ogu mīkstuma uzturvielu sastāvdaļas (svaigsvars):

Nr. Uzturvielu sastāvdaļas Mērvienība Minimālais daudzums Uvs smiltsērkšķu ogās 1. Tauki % 2,50 2. Olbaltumvielas % 1,4 3. C vitamīns mg/kg 128 4. B1 vitamīns mg/kg 0,84 5. Ogļhidrāti % 8,9 6. Skābums % 0,75 7. Mitrums % 78,13 8. Karotīns mg/100 g 2,32

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem produkta ražošanas posmiem jānoris noteiktajā ģeogrāfiskajā apgabalā: no stādīšanas līdz ražas novākšanai.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakotiem produktiem jābūt norādītai šādai informācijai: produkta izejvielas, produkta nosaukums, ražotāja nosaukums un adrese, produkta sērijas numurs, apjoms un partija, ražošanas datums, glabāšanas periods un perioda beigas, glabāšanas apstākļi un informācija par uzturvērtību.

Uz produkta pakām un traukiem ir nosaukums “УВС ЧАЦАРГАНА” un šādi logotipi (angļu un mongoļu valodā):

4. Ģeogrāfiskā apgabala īsa definīcija

Ģeogrāfiskais apgabals ar nosaukumu “Увс чацаргана/Uvs chatsargana” apzīmēta produkta ražošanai sastāv no 10 administratīvajām teritorijām (soums) Uvs provincē, kas atrodas Mongolijas ziemeļrietumu daļā. Minētās administratīvās teritorijas ir Davst, Sagil, Turgen, Ulaangom, Tarialan, Naranbulag, Malchin, Zuungovi, Khyargas un Tes. Tās atrodas apkārtnē, aptuveni 50 km attālumā no Uvs ezera baseina.

5. Saikne ar ģeogrāfisko apgabalu

Starp produkta “Увс чацаргана/Uvs chatsargana” kvalitāti un ģeogrāfisko izcelsmi pastāv cieša cēloniskā saikne.

Ģeogrāfiskais apgabals atrodas Uvs provincē. Ģeogrāfisko apgabalu ieskauj Altaja kalni, kuru augstums sasniedz 4000 m, un tā centrā ir plašs līdzenums, kurā atrodas Uvs ezers, kas ir sāļš, jo tas ir jūras pārpalikums. Tāpat kā Nāves jūrā, arī Uvs ezerā nav ne zivju, ne cita veida dzīvības formu, bet tā krastos redzamas lielas sāls nogulsnes.

Uvs ezera baseina augsnēm, šķiet, ir īpašs sastāvs, ko veido ļoti liels daudzums aizvietojama CaO, MgO un K20.

Baseina apgabalā ir neliels nokrišņu daudzums, kas pastiprina kalcija daudzumu ūdenī un augsnē. Aprēķināts, ka vidējais lietus daudzums ir 161,5 mm gadā, bet vidēji 7 mēneši gadā ir bez lietus. Pateicoties nelielajam nokrišņu daudzumam, augsnēs saglabājas kalcijs, jo tas netiek aizskalots. Pretēji nelielajam lietus daudzumam saules gaismas stundu skaits ir ļoti liels.

Dienvidos un rietumos esošos kalnus ziemā klāj sniegs, un lielā augstuma dēļ tas pavasarī un vasarā kūst tikai pamazām. Tā rezultātā neskaitāmas straumes un upes nes izkusušā sniega ūdeni uz audzēšanas vietām un piepilda pazemes ūdens baseinus. Tā kā kušana turpinās pamazām, audzēšanas apgabalos ūdens ieplūst diezgan vienmērīgi, un tas labvēlīgi ietekmē smiltsērkšķu “Увс чацаргана/Uvs chatsargana” augšanu un ogu kvalitāti.

Smiltsērkšķi “Увс чацаргана/Uvs chatsargana” aug dabiskā vidē, kas ir ļoti skarba un kurā temperatūra ir no +36 °C vasarā līdz -49,6 °C ziemā. Lai izturētu šīs ārkārtīgi lielās temperatūras svārstības, smiltsērkšķos “Увс чацаргана/Uvs chatsargana” veidojas vairāk eļļas, lai tie varētu sevi pasargāt, kā arī daudz karotīna un citu vielu. Pētījumā konstatēts, ka, salīdzinot ar smiltsērkšķiem citos Mongolijas reģionos, produkts “Увс чацаргана/Uvs chatsargana” satur 2,5 reizes vairāk palmitīnskābes.

“Увс чацаргана/Uvs chatsargana” stādījumi reģionā rada pozitīvus ārējos vides faktorus, novēršot smilšu pārvietošanos un pārtuksnešošanos.

Uvs baseina augsnes elementi, proti, tās kalcija un citu vielu saturs, kā arī īpašie skarbie klimatiskie apstākļi ietekmē vietējās audzēšanas vietas ap Uvs ezeru, kā arī produkta “Увс чацаргана/Uvs chatsargana” īpašības. Ogu raža patiesi ir lielāka nekā citās Mongolijas provincēs (proti, Tuv un Selenge provincē). Ogās, no kuru visām daļām (sēklām, kātiņiem un mizām) iegūst eļļu, ir arī īpaši augsts eļļas saturs, daudz vitamīnu, piemēram, C, B1 un B6 vitamīna, un karotīna. Lielā saules stundu skaita dēļ izveidojas arī bagātīgs ogu aromāts.

Sākotnēji smiltsērkšķis bija savvaļas oga, un vēsturiski Mongolijas iedzīvotāju tradicionālais nomadu dzīvesveids ietvēra īpašu uzturu. Tas sastāvēja galvenokārt no piena produktiem un gaļas. Tā rezultātā vairāki mongoļi cieta no uzturvielu, jo īpaši vitamīnu, trūkuma. Izrādījās, ka Mongolijas rietumu daļā, Uvs reģionā, kurā smiltsērkšķis bija endēmisks un tika lietots uzturā, iedzīvotāji bija labākā formā nekā citur. Tas ir viens no iemesliem, kāpēc no 1960. gada tika sākts pētīt savvaļas smiltsērkšķus un dažās Uvs provinces daļās tika iestādītas vairākas izraudzītas šo ogu šķirnes.

Produkta “Увс чацаргана/Uvs chatsargana” specifisko īpašību un uzturvielu dēļ tas ieguvis arī valsts un starptautiska līmeņa reputāciju.

Specifiskās īpašības sevišķi atzīst ne vien vietējie patērētāji, bet arī patērētāji no citām valstīm, jo īpaši no Japānas un Korejas, kur “Увс чацаргана/Uvs chatsargana” izmanto kā izejvielu bioloģiski ražotām sulām un kosmētikas līdzekļiem (avots: “Linking people, places and products”, Ts. Enkh-Amgalan, 2009).

Atsauce uz specifikācijas publikāciju

(šīs regulas 6. panta 1. punkta otrā daļa)

—

(1) OV L 343, 14.12.2012., 1. lpp.